Grootwithaai het noue ontkoming met stuk plastiekDie haai het in ‘n stuk plastiek verstringel geraak. (Foto: NSRI) ŉ Grootwithaai aan die kus van Mosselbaai is van ŉ stadige dood gered nadat dié in ŉ stuk plastiek verstrengel geraak het. JC Roos, ŉ vrywilliger by die Nasionale Seereddingsinstituut (NSRI), het medieseondersteuning aan boord die Blue Pointer gebied toe die bemanning ŉ withaai met ŉ plastiekstrook om sy lyf aangetref het. Die filmspan van Discovery se White Shark South Africa was ook aan boord dié vaartuig en was besig om episodes vir die jaarlikse Discovery Shark Week te verfilm. Volgens die bemanning het die haai reeds vir ŉ geruime tyd met die stuk plastiek om sy lyf geswem, aangesien dit reeds groewe naby sy kieue gemaak het. Indien die haai nie hulp ontvang het nie sou dié dier waarskynlik ŉ stadige en pynlike dood gestref het. “Om die boot naby genoeg aan die haai te kry, was byna onmoontlik, so die bemanning het besluit om hom met aas te lok,” het Roos gesê. Die volgende dag is haai-reddingsapparate by die Blue Pointer afgelewer en die span het te werk gegaan om dit op te stel. “Ongelukkig kon die apparate nie op die boot gebruik word nie en ons moes ŉ meganisme ontwerp sodat daar genoeg afstand tussen die haai en die boot is. Ons het ŉ stelsel ingerig met behulp van ŉ gewone boothaak en -paal, ŉ losmaakmes, boeie, tou en ŉ paar drywende boeie.” Die haai is met die derde probeerslag bevry. (Foto: NSRI) Volgens Roos was hy vol vertroue dat die stelsel die haai sal bevry. Die bemanning het ŉ tunaviskop as aas gebruik en die haai het vinnig die boot genader. Die reddingspoging het egter in ŉ herrie ontaard toe die haai erg begin spartel het. “Te midde van die chaos het ek probeer om die plastiek van die haai af te sny, maar hy het so gespartel dat ek nie kop of stert kon uitmaak nie,” het Roos gesê. Roos het vir die tweede keer probeer, maar die haai was steeds verstrengel en het vinnig weg geswem. Tydens die derde poging het Roos daarin geslaag om die plastiekstuk af te sny en die haai te bevry. “Die haai het met ŉ hengse spoed weg geswem en almal op die boot het begin juig.” Die stuk plastiek waarin die haai verstrengel was, is glo afkomstig van pakkies aas wat deur vissermanne gebruik en oorboord gegooi word. Dié bevrydingspoging was ŉ eerste vir Roos en die NSRI as geheel. “Dit was ŉ opwindende ervaring en ek is dankbaar om deel te wees van ŉ organisasie wat mens en dier help,” het hy gesê.